钦定古今图书集成/明伦汇编/氏族典/第393卷 > 李常
## 钦定古今图书集成/明伦汇编/氏族典/第393卷 > 李常

按《宋史李常传》：“常字公择，南康建昌人。擢第，调江州
判官，宣州观察推官。熙宁初，为秘阁校理。王安石与
之善，以为三司条例检详官，改右正言、知谏院。安石
立新法，常预议，不欲青苗收息。至是，疏言：‘条例司始
建，已致中外之议。至于均输、青苗，傅会经义，何异王
莽猥析《周官》。安石见之，遣所亲密谕意，常不为止。又’”
言“州县散常平钱，实不出本，勒民出息。”神宗诘安石，
安石请令常具官吏主名，常以非谏官体。落校理，通
判滑州。岁馀，复职，知鄂州，徙湖、齐二州，淮南西路提
点刑狱。元丰六年，召为太常少卿，迁礼部侍郎。哲宗
立，改吏部，进户部尚书。转对，上七事。时役法差、免二
科未定，常谓：使民俱出赀则贫者难“办，俱出力则富
者难堪，各从其愿，则可久尔。”乃折衷条上之。拜御史
中丞，出知邓州，徙成都，行次陕，暴卒。